畢履和惠端硯余以大歙硯報之佐以一詩
作者：陳鑒之
朝代：宋

paragraphs: 履和惠端硯，玉質馬肝色。
我有大硯卧蠶紋，元是新安龍尾石。
持以答佳貺，聊爾見此心。
極知不是雙南金，未足報君綠綺琴。
我得履和硯，清潤如履和。
天然粹德非琢磨，秋江印月平不波。
君得剛甫硯，朴鈍若剛甫。
不能輕捷隨人後，默默寒窗守愚魯。
端硯入手喜有餘，展開古帖聊學書。
大硯知君不負渠，墨池飛出北溟魚。